
КЪМ ПРОЕКТА НА ЗАКОН ЗА ИЗМЕНЕНИЕ И ДОПЪЛНЕНИЕ НА 
ЗАКОНА ЗА АВТОМОБИЛНИТЕ ПРЕВОЗИ

С предлаганите промени в Закона за автомобилните превози (ЗАП) се цели засилване на контрола с оглед недопускането на движение по пътищата, отворени за обществено ползване, на натоварени пътни превозни средства (ППС), с маса, която надвишава допустимата максимална маса на пътното превозно средство, посочена в наредбата по чл. 139 от Закона за движението по пътищата (ЗДвП). Надвишаването на допустимата максимална маса на ППС води до неговата влошена управляемост, намалена стабилност (поради променения център на тежестта), удължен спирачен път (дори при изправни спирачки, по-голямата маса изисква по-голямо спирачно усилие), повишен риск от спукването на гума, а оттам до загубата на контрол върху превозното средство. Управлението на ППС, чието натоварване надвишава максималната маса, определена в наредбата по чл. 139 от ЗДвП, представлява не само нарушение на правилата за движение по пътищата, но създава пряк и непосредствен риск за безопасността на движението по пътищата и възникването на пътнотранспортни произшествия с тежки последици.    
С § 1, т. 1 относно чл. 56, ал. 2 от ЗАП се предлага да се разшири кръга на лицата, които носят отговорност ППС да не бъде претоварено, като към товародателя и лицето, което извършва товаренето, се добавя и лицето, извършващо измерването на ППС. Предвижда се посочените лица да отговарят солидарно при неизпълнение на задължението. Въвеждането на солидарна отговорност между товародателя, лицето, което извършва товаренето и лицето, извършващо измерването, ще обезпечи в пълна степен наличието на субект, спрямо когото да бъде повдигната административнонаказателна отговорност, който субект да търпи държавна принуда чрез налагане на санкция за допуснатото неправомерно действие.
	С § 1, т. 2 относно чл. 56, ал. 3 от ЗАП се предлага да се създаде задължение средствата за измерване, използвани за определяне на масата на натоварените ППС, да осигуряват предаване на резултатите от измерванията в реално време към Изпълнителна агенция „Автомобилна администрация“, Агенция „Пътна инфраструктура“ и Националната агенция за приходите. Резултатът от измерването ще се изпраща в електронна информационна система, която издава автоматично генериран документ, който съдържа информация за регистрационния номер на ППС, допустимата максимална маса на ППС, отразена в свидетелството му за регистрация, масата на натовареното ППС, данни за лицето, извършващо измерването и уникален регистрационен идентификатор на документа. Автоматично генерираният документ ще се предоставя на водача на хартиен носител и ще се съхранява от него. С предложената норма ще се постигне превенция на незаконосъобразното претоварване на ППС, което води до настъпване на общественоопасни последици, а именно причиняване на пътно-транспортни произшествия. Електронната информационна система ще дава възможност контролните органи да получават своевременно информация и да не допускат започване на действие по управление на едно претоварено ППС, като се очаква да се преустановят в значителна степен нарушенията, свързани с претоварването на ППС. Електронната информационна система се предлага да се изгради и поддържа от Изпълнителна агенция „Автомобилна администрация“ (§ 2 относно чл. 92а).
	В съответствие с предложените изменения в § 1 и 2, с § 3 се предлага изменение на санкционната разпоредбата на чл. 98б от закона – нормата на ал. 1 се привежда в съответствие с промяната в чл. 56, ал. 2, като към лицата, подлежащи на санкция с случай на претоварване на ППС − товародателя или лицето, което извършва товаренето е добавено и лицето, което извършва измерването на ППС. 
	В чл. 98б, ал. 2 (§ 3) се предлага товародателят, лицето, извършващо товаренето и лицето, извършващо измерването, които разпоредят или допуснат масата на ППС да надвиши допустимата максимална маса на ППС да отговарят солидарно за заплащането на глобите, съответно имуществените санкции по ал. 1.
	С чл. 98б, ал. 3 (§ 3) се предлага създаването на санкция за лице, извършващо измерване на масата на натоварено ППС, което не изпрати резултата от измерването в реално време в електронната информационна система. Предлаганата норма цели да се осигури изпълнението на задължението за изпращане на данни в реално време. 
	С цел осигуряване на технологично време за изграждане на електронната информационна система по чл. 92а от проекта, с § 4, ал. 1, т. 1 се предлага разпоредбата на § 2 относно чл. 92а да влезе в сила шест месеца след обнародването на закона в „Държавен вестник“.
	С § 4, ал. 1, т. 2 се предлага разпоредбите на § 1 относно чл. 56, ал. 3 и § 3 относно чл. 98б, ал. 3 да влизат в сила 9 месеца след обнародването на закона в „Държавен вестник“. Този отлагателен срок цели средствата за измерване, използвани за определяне на масата на натоварените пътни превозни средства по чл. 56, ал. 3, да бъдат приведени в съответствие с изискванията на § 2 относно чл. 92а от закона. 
	С § 4, ал. 2 се предлага в шестмесечния срок от влизане в сила на закона Изпълнителна агенция „Автомобилна администрация“ освен да изгради електронната информационна система по чл. 92а, ал. 1 и да приеме правила за достъп и работа със системата, които да послужат на потенциалните потребители за свързване със системата.
	С предвидените изменения се цели ясното и точно определяне на отговорността за правилното натоварване на ППС на лицата, които имат отношение към дейностите по натоварване на ППС – досега определените: товародатели и лица, извършващи натоварването на ППС, а също и предлаганите понастоящем: лица, извършващи измервания на ППС. 
Статистиката в тази сфера показва, че за 2023 г. са констатирани 30 случая претоварване, като са съставени 30 бр. актове за установени административни нарушения, издадени са 23 бр. наказателни постановления (от тях 3 бр. са обжалвани и са в съдебна фаза, 3 бр. са отменени и 17 бр. са влезли в сила). За 2024 г. са констатирани 45 случая, при които е установено, че товародателят или лицето, извършило товаренето, са допуснали масата на натовареното ППС да надвишава допустимата максимална маса, отразена в свидетелството му за регистрация. За констатираните нарушения са съставени 45 бр. актове за установени административни нарушения, издадени са 36 бр. наказателни постановления (от тях 10 бр. са обжалвани и са в съдебна фаза, 1 бр. е отменено и 25 бр. са влезли в сила).
	Очакваните резултати от прилагането на закона са подобряване на безопасността на движението по пътищата, намаляване на травматизма, причинен от пътнотранспортните произшествия, както и намаляването на разрушителното въздействие на претоварените ППС върху пътната настилка.	
	За прилагане на новата правна уредба е необходимо да се осигури финансиране за изграждане и поддържане на електронната информационна система, както и интеграцията й с електронните системи на Агенция „Пътна инфраструктура“ и Национална агенция за приходите. Анализ за осигуряване на необходимите средства за изграждането и поддържането на системата е извършен на база пазарно проучване и е подробно описан във финансовата обосновка към законопроекта. Приемането на законопроекта ще окаже въздействие върху държавния бюджет, поради което е изготвена и приложена финансова обосновка, съгласно Приложение № 2.1 към чл. 35, ал. 1, т. 4, б. „а“ от Устройствения правилник на Министерския съвет и на неговата администрация. 
	Проектът на акт не трябва да бъде нотифициран преди приемането му в съответствие с Директива (ЕС) 2015/1535 на Европейския парламент и на Съвета от 9 септември 2015 г., установяваща процедура за предоставянето на информация в сферата на техническите регламенти и правила относно услугите на информационното общество.
Законопроектът не е свързан с прилагането на актове от правото на Европейския съюз и не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.
	Към законопроекта е изготвена частична предварителна оценка на въздействието, съгласно чл. 20, ал. 2 от Закона за нормативните актове (ЗНА) и чл. 30б от Устройствения правилник на Министерския съвет и неговата администрация. Съгласно чл. 26, ал. 3 от ЗНА проектът на акт, заедно с мотивите към него, частичната предварителна оценка на въздействието и становището на дирекция „Координация и модернизация на администрацията“ на Министерския съвет са публикувани на интернет страницата на Министерството на транспорта и съобщенията, както и на Портала за обществени консултации към Министерския съвет за провеждане на обществени консултации в 30-дневен срок. За постъпилите становища е съставена справка по чл. 26, ал. 5 ЗНА, която е публикувана на интернет страницата на Министерството на транспорта и съобщенията, както и на Портала за обществени консултации към Министерския съвет.

